詠雙槐
作者：張耒
朝代：宋

paragraphs: 花開雖可憐，采色不堅久。
譬如玩冰雪，隨執隨去手。
可悅則生愛，愛滅惱隨後。
美好稱不祥，此語端易究。
中庭兩蒼槐，老枿獨晚秀。
殘春餘十日，萬葉舒欲覆。
森森翠羽蓋，植立分左右。
波濤起風夜，幄幕護炎晝。
其榮無可悅，衰變亦何咎。
欲攀無足玩，欲擷無足嗅。
泊兮初無情，淡也故可守。
病來捐衆嗜，味道有真覯。
寄言兩蒼翁，請與汝此壽。